聽鼓琴
作者：王九齡
朝代：宋

paragraphs: 至音不傳徒按譜，不傳之妙心自許。
手揮五絃目飛鴻，千載流風如接武。
鶉衣百結甘藍縷，鬢雪浸浸用心苦。
我知若人之用心，指下堪爲兒女語。
神怡志定一齊鼓，和氣沖融塞天宇。
忽然作意變軒昂，亦不哀吟動凄楚。
醉翁已作黄鶴舉，君獨何爲在塵土。
琅然清圖請更彈，使我三歎首屢俯。
人生識意天所予，性情之適適其所。
高山流水有知音，莫道吾人不如古。